Ούμπο Έμμιους

Ο Ούμπο φαν Έμπντεν, ο επιλεγόμενος Έμμιους (ολλανδικά Ubbo Emmius, 5 Δεκεμβρίου 15479 Δεκεμβρίου 1625), ήταν Γερμανο-ολλανδός ιστορικός και γεωγράφος-χαρτογράφος.

Βίος
Ο Έμιους γεννήθηκε στο μικρό λιμάνι Γκρέτζιλ της Ανατολικής Φρισίας. Από την ηλικία των 9 ετών μέχρι τα 18 εκπαιδεύθηκε σε ένα σχολείο όπου η διδασκαλία γινόταν στη λατινική γλώσσα, αλλά χρειάσθηκε να εγκαταλείψει τη Φρισία μετά τον θάνατο του πατέρα του, ο οποίος ήταν Λουθηρανός ιεροκήρυκας εκεί. Αφού πρώτα σπούδασε στο Πανεπιστήμιο του Ρόστοκ, ταξίδεψε σε ηλικία 30 ετών στη Γενεύη, όπου πήρε μερικά ακόμη μαθήματα από τον Καλβινιστή θεολόγο Θεόδωρο Μπέζα, ο οποίος άσκησε βαθιά επίδραση πάνω στον Έμμιους.

Επιστρέφοντας στην Ανατολική Φρισία το 1579, ο Έμμιους διορίσθηκε διευθυντής στην ίδια σχολή που παρακολούθησε ως μαθητής, το μικρό κολέγιο στο Νόρντεν. Αλλά το 1587 απολύθηκε με απόφαση του τοπικού δικαστηρίου, επειδή ως Καλβινιστής πλέον δεν υιοθετούσε τη Αυγουστιανή Ομολογία. Κατόπιν αυτού, το 1588 ο Καλβινιστής κόμης Ιωάννης τού προσέφερε τη θέση του διευθυντή στη λατινική σχολή του Λέαρ (το σημερινό «Γυμνάσιο Ούμπο Έμμιους»). Είναι γνωστό ότι κατά τα έτη που διέμεινε στο Λέαρ ο Έμμιους αλληλογραφούσε με πολλούς άλλους ανθρώπους των γραμμάτων, οι οποίοι είχαν διαφύγει από το Χρόνινγκεν μετά την κατάληψη της περιοχής από τους Ισπανούς. Όταν λοιπόν το Χρόνινγκεν παραδόθηκε στον Πρίγκιπα Μαυρίκιο το 1594, φαίνεται ότι όσοι είχαν διαφύγει και επέστρεψαν, προσέφεραν στον Έμμιους τη θέση του διευθυντή στην εκεί Σχολή του Αγίου Μαρτίνου. Και όταν, το 1614, λήφθηκε απόφαση να ιδρυθεί πανεπιστήμιο, ο Έμμιους επιλέχθηκε ως ο πρόεδρος και καθηγητής της Ιστορίας και των Ελληνικών, ενώ τελικώς έγινε ο πρώτος πρύτανης (rector magnificus) του Πανεπιστημίου του Χρόνινγκεν, που ονομαζόταν αρχικώς τότε «Ακαδημία του Χρόνινγκεν». Διετέλεσε επίσης σύμβουλος του Γουλιέλμου Λουδοβίκου, κόμητα του Νασάου.

Ο Ούμπο Έμμιους πέθανε σε ηλικία 78 ετών στο Χρόνινγκεν. Το επίγραμμα στον τάφο του γράφει:

«Στην αθάνατη μνήμη του φημισμένου και πιστού γερο-Ούμπο Έμμιους, ενός Φρισίου από το Γκρέτζιλ, πρώτου πρυτάνεως της ακαδημίας, θεολόγου του καθαρού δόγματος, εξαίρετου φιλολόγου, τέλειου ιστορικού.»

 Η προσφορά του 
Ο Ούμπο Έμμιους πραγματοποίησε σημαντικές συνεισφορές στην ιστοριογραφία. Τα κυριότερα έργα του είχαν ως θέμα την ιστορία των εδαφών της Φρισίας, με σημαντικότερο το Rerum Frisicarum historiae decades, που εκδόθηκε σε 6 μέρη από το 1592 μέχρι το 1616. Σε ένα άλλο σημαντικό έργο, το Chronologicum, ο Έμμιους συγκρίνει τις ιστορίες διάφορων χωρών που είχαν διαφορετικά ημερολόγια.

Δύο αξιοσημείωτα έργα του εκδόθηκαν μετά τον θάνατό του και είναι τα εξής:

 Vetus Graecia illustrata (Leiden 1626)
 Historia temporis nostri (Groningen 1732)

Εκδόθηκε επίσης μια βιογραφία του Έμμιους και άλλων καθηγητών του Πανεπιστημίου του Χρόνινγκεν, γραμμένη από τον Νικόλαο Μυλέριο (Groningen 1638).

Παραπομπές

Πηγές
 Το αντίστοιχο λήμμα στη Νέα Ελληνική Εγκυκλοπαίδεια «Χάρη Πάτση», τόμος 12, σελ. 245

Βιβλιογραφία


Κατηγορία:Γερμανοί ιστορικοί
Κατηγορία:Γερμανοί γεωγράφοι
Κατηγορία:Ολλανδοί ιστορικοί
Κατηγορία:Ολλανδοί γεωγράφοι
Κατηγορία:Ολλανδοί χαρτογράφοι
Κατηγορία:Γερμανοί συγγραφείς
Κατηγορία:Ολλανδοί πανεπιστημιακοί
Κατηγορία:Συγγραφείς στη λατινική γλώσσα
Κατηγορία:Ιστορία του Καλβινισμού στην Ολλανδία